ดาวโจนส์ปิดลบ 62.29 จุด
ดัชนีดาวโจนส์ตลาดหุ้นนิวยอร์กปิดลบหลังอัตราว่างงานสหรัฐพุ่ง
9 ก.ค. 2554

ดัชนีดาวโจนส์ตลาดหุ้นนิวยอร์กปิดลบหลังอัตราว่างงานสหรัฐพุ่ง 
ดัชนีเฉลี่ยอุตสาหกรรมดาวโจนส์ปิดลบ 62.29 จุด หรือ 0.49% แตะที่ 12,657.20 จุด ดัชนี S&amp;P 500 ปิดขยับลง 9.42 จุด หรือ 0.70% แตะที่ 1,343.80 จุด และดัชนี Nasdaq ปิดร่วงลง 12.85 จุด หรือ 0.45% แตะที่ 2,859.81 จุด
ปริมาณการซื้อขายในตลาดหุ้นนิวยอร์กมีอยู่ราว 3.1 พันล้านหุ้น มีจำนวนหุ้นลบมากกว่าหุ้นบวกในอัตราส่วน 2 ต่อ 1
ตลอดสัปดาห์ที่ผ่านมา ดัชนีดาวโจนส์ปรับตัวเพิ่มขึ้นโดยรวม 0.6% ดัชนี S&amp;P 500 เพิ่มขึ้น 0.3% และดัชนี Nasdaq พุ่งขึ้น 1.6%
ข้อมูลการจ้างงานที่อ่อนแอของสหรัฐทำให้นักลงทุนผิดหวังและวิตกกังวลกังวลว่า เศรษฐกิจสหรัฐจะไม่สามารถขยายตัวได้อย่างแข็งแกร่งในระยะใกล้นี้ โดยเมื่อวานนี้ กระทรวงแรงงานสหรัฐเปิดเผยว่า ตัวเลขจ้างงานนอกภาคการเกษตร (nonfarm payrolls) ประจำเดือนมิ.ย.ปรับตัวเพิ่มขึ้นเพียง 18,000 ตำแหน่ง ซึ่งเป็นการปรับตัวขึ้นน้อยที่สุดในรอบ 9 เดือน และยังเพิ่มขึ้นน้อยกว่าที่นักวิเคราะห์ส่วนใหญ่คาดว่าจะพุ่งขึ้น 90,000 ตำแหน่ง
ส่วนอัตราว่างงานเดือนมิ.ย.ปรับตัวเพิ่มขึ้นสู่ระดับ 9.2% จากเดือนพ.ค.ที่ระดับ 9.1% โดยอัตราว่างงานเดือนมิ.ย.อยู่ในระดับสูงสุดในรอบ 6 เดือน และสวนทางกับที่นักวิเคราะห์ส่วนใหญ่คาดว่าจะลดลงมาอยู่ที่ระดับ 9%
ตัวเลขจ้างงานเดือนมิ.ย.ที่เพิ่มขึ้นน้อยกว่าการคาดการณ์นั้น สะท้อนให้เห็นว่าตลาดแรงงานสหรัฐยังฟื้นตัวไม่มากพอที่จะหนุนเศรษฐกิจให้ขยายตัวอย่างแข็งแกร่งได้ โดยในช่วงไตรมาสแรกปีนี้ ผลิตภัณฑ์มวลรวมภายในประเทศ (จีดีพี) ของสหรัฐขยายตัวเพียง 1.8% น้อยกว่าไตรมาสสี่ปีที่แล้วที่สามารถขยายตัวได้ถึง 3.1%
ทั้งนี้ ข้อมูลการจ้างงานที่น่าผิดหวังทำให้นักลงทุนเทขายหุ้นและเขาซื้อสินทรัพย์ที่ปลอดภัยอย่างพันธบัตรรัฐบาสหรัฐ ซึ่งส่งผลให้อัตราผลตอบแทนพันธบัตรอายุ 10 ปีร่วงลงมาอยู่ที่ระดับ 3.01% ในวันศุกร์ จากวันพฤหัสบดีที่ 3.19%